# **Po cestách evanjeliovej zrelosti (2) Mt 7,24-27**

A tak každý, kto počúva tieto moje slová a uskutočňuje ich, podobá sa múdremu mužovi, ktorý si postavil dom na skale. Spustil sa dážď, privalili sa vody, strhla sa víchrica a oborili sa na ten dom, ale dom sa nezrútil, lebo mal základy na skale. A každý, kto tieto moje slová počúva, ale ich neuskutočňuje, podobá sa hlúpemu mužovi, ktorý si postavil dom na piesku. Spustil sa dážď, privalili sa vody, strhla sa víchrica, oborili sa na ten dom a dom sa zrútil; zostalo z neho veľké rumovisko."

Aj v mesiaci októbri zostávame v závere Ježišovej reči na hore, adresovanej učeníkom, ktorí sa formujú pri Ježišovi. Ježišove slová nás upozorňujú na klasický a v evanjeliu viac krát podčiarknutý problém počúvania a uskutočňovania slova (stať z minulého mesiaca, ale aj iné podobenstvá, najmä o rozsievačovi, prípadne aj niektoré postrehy z apoštolských listov). Všimnime si však niektoré podrobnosti tohto podobenstva, ktoré nám pomôžu rozšíriť si naše obzory a pokročiť na ceste zrelosti.

1. **Múdry muž**. Ježišove napomenutie o dôležitosti nielen počúvania, ale aj uskutočňovania jeho slov sa premenilo na podobenstvo, prirovnanie, ktoré v sebe obsahuje zaujímavé zmienky: *múdry muž*, *dom*, *skala* – v protiklade *s pieskom*, *dážď*, *príval vôd, víchrica*. V každom prípade týmito jeho slovami sme pozvaní vstúpiť do sveta múdrosti. Zaiste väčšina z vás vie, že v Starom zákone existuje celá skupina tzv. múdroslovných kníh, ktoré zaznamenávajú nazhromaždenú múdrosť Izraela. Tieto knihy sa svojím štýlom a obsahom výrazne odlišujú od prorockých spisov. Zatiaľ čo Múdroslovné knihy povzbudzujú svojich adresátov, aby kráčali po ceste života a deň, čo deň vytrvali, v trpezlivosti a pokore, prorocké spisy sú oproti nim akoby plné ohňa a snahy zvrátiť životnú cestu človeka, priviesť ho k radikálnemu obráteniu.

Toto nám kladie pred náš duchovný zrak dve dôležité skutočnosti kresťanského duchovného života. V istých chvíľach života potrebujeme obrátenie a radikálne rozhodnutie, v iných chvíľach zase je dôležitá vytrvalosť a opatrnosť. Môžeme si tiež všimnúť, že aj v evanjeliu, samotný Ježiš, ponúka obidve cesty. Začiatok jeho činnosti je popísaný veľmi prorocky, Ježiš ohlasuje pokánie (Kajajte sa verte evanjeliu), následne však v mnohých podobenstvách naznačuje cestu múdrosti. V prirodzenom poriadku duchovného života by teda mala existovať cesta od obrátenia k múdrosti. Človek totiž nemôže každý deň zažívať radikálne obrátenie. Cesta múdrosti je cesta zrelosti.

2. Hebrejské slovo múdrosť označuje v Biblii veľmi vzácny a vyhľadávaný dar. Múdrosť pomáha človekovi, aby žil naplno ako človek, ale v súlade s Božím projektom. Múdrosť neznamená všetko vedieť, ale naplno prijať tajomstvo života. Kniha prísloví na svojich posledných stránkach píše takto:

*Tieto tri veci sú mi podivné, vlastne štyri, čo nechápem: cestu orla na nebi, cestu hada po skale, cestu lode po morskej hlbine a cestu muža k dievčaťu*. (Prís 30,18-19)[[1]](#footnote-1)

Toto je krásny postoj človeka, ktorý pozná svet i život, ale zostáva aj s úctou stáť pred jeho tajomstvom. Cesta orla na nebi predstavuje **tajomstvo slobody**, cesta hada na zemi predstavuje **tajomstvo hriechu**, cesta lode po šírom mori predstavuje **tajomstvo večnosti**, cesta muža k žene je **tajomstvo lásky**. Aj my ako kresťania zostávame uprostred tajomstva slobody, hriechu, večnosti a lásky. Do tohto tajomstva nám prišiel Ježiš, naša Múdrosť. Sv. Pavol túto skutočnosť vypovedal v liste Kolosanom takto: *neprestávame sa za vás modliť a prosiť, aby ste vo všetkej múdrosti a duchovnej rozumnosti boli naplnení poznaním jeho vôle,* (Kol 1,9) *Chcem, aby ste vedeli, akú starosť mám o vás aj o Laodicejčanov i o mnohých, čo ani nevideli moju telesnú tvár,  aby sa potešili ich srdcia a aby tesne spojení v láske dosiahli všetko bohatstvo plného chápania a poznania Božieho tajomstva, Krista,  v ktorom sú skryté všetky poklady múdrosti a poznania.  Toto hovorím, aby vás nik nezviedol peknými rečami.* (Kol 2,1-4) **Zvedený peknými rečami.** Pavlove upozornenie nám hovorí, že kresťan môže aj opustiť Kristove slová a jeho múdrosť, lebo začne hľadať múdrosť bez Boha, bez evanjelia.

2. **Postaviť si dom.** Symbolika ľudského obydlia nás spontánne privádza pocitom bezpečnosti a spásy. Človek mimo domu je vystavený mnohým nebezpečenstvám. Istým spôsobom Ježiš vyjadruje všeobecnú pravdu o tom, že každý človek hľadá bezpečie a ochranu, miesto pokojného odpočinku. Istým spôsobom, povedané symbolicky, všetci ľudia majú dom, dôležité však je, na akom základe ho postavili. Preto sme aj my pozvaní pýtať sa na to, či naše bezpečie a naša istota stoja na Ježišovom učení alebo na nejakých pochybných istotách a rečiach. Na Ježišovom slove stojí svet i život človeka, lebo jeho slovo je Božie slovo

3. **Dážď, vody, víchrica.** Tieto termíny nám pripomínajú potopu sveta. Nemusíme však uvažovať len v termínoch katastrofy. Sv. Pavol v 2. liste Korinťanom pripomína jasne, to, čo všetci vieme: totiž, že *náš pozemský dom/príbytok sa rozpadne* (2Kor 5,1). Víchrica a vody nám môžu ponajviac pripomenúť, že sa to môže stať aj veľmi nečakane. Tento obraz môže mať aj svoj duchovný význam: víchrice a búrky môžu byť skúšky života, ktoré nám zoberú istotu a bezpečie a z nášho života zostane veľké rumovisko. Stane sa to vtedy, keď nie sme postavený na Ježišovom slove, ktoré uskutočňujeme.

4. Ježiš nás pozýva na cestu múdrosti, to je cesta našej zrelosti. Aj keď to bude znieť čudne, nemôžeme byť len na ceste obrátenia. Keby v nejakej firme niekto každý mesiac alebo každého pol roka prichádzal s nejakou revolučnou zmenou, tak by to asi nebolo dobré. K ceste obrátenia je potrebné pridať cestu hľadania múdrosti.

4. Podobne je to aj **v našej pastoračnej a výchovnej práci**. Nemôžme mladých viesť len k obráteniu a pokániu, k veľkým rozhodnutiam a osvieteniam. Aj oni potrebujú nastúpiť na cestu vytrvalej každodennosti, nachádzať múdrosť života. Potrebujú porozumieť, že *poznatky sa majú premeniť na múdrosť života* (Benedikt XVI.) To však platí aj pre tých, ktorí vychovávajú a evanjelizujú. Naši adresáti od nás nečakajú len výzvy k pokániu (samozrejme aj tie), nečakajú len na naše poznatky, ale potrebujú našu životnú múdrosť. Preto evanjeliová výzva, aby tí, čo počúvajú Božie slovo boli aj múdri muži (a ženy) je veľmi aktuálna. *Nábožných ľudí, plných horlivosti napomínať a poučovať je žiaľ stále viacej*, než tých, ktorí sú **príťažlivo múdri**.

1. Je Ježišove slovo základom môjho života? Návod je jasný: je to slovo, ktoré stále hovorí, že Boh ťa miluje, aj keby sa ti to nezdalo, aj si hriešni, aj keď sú starosti = to je základ domu.
2. Viem rozoznať život obrátenia a život múdrosti? Viem sa pohnúť k životu múdrosti?
3. Kde je môj dom, moje bezpečie v praxi?
4. V mojom apoštoláte myslím aj na múdrosť alebo len prorocky napomínam?

1. Ekumenický preklad [↑](#footnote-ref-1)